Conversa:Reino de Asturias - Wikipedia, a enciclopedia libre\nConversa:Reino de Asturias\nNeutralidade do artigo[editar a fonte]\nEn WP:PVN dise claramente que:\nTodos os artigos da Wikipedia e demais contidos enciclopédicos deben estar escritos desde un punto de vista neutral, de xeito que representen completa e proporcionalmente, sen parcialidade, todas as visións significativas posibles publicadas por fontes fiables. Esta política é innegociable e agárdase en todos os artigos e por parte de todos os editores.\nO artigo actual, tal e como está redactado, non cumple esta política. Non quero desmerecer aos redactores, mais comeza claramente tomando partido pola inexistencia dun "reino de Asturias", e iso non e neutral cando é ben doado atopar fontes, tamén galegas, que falan de dito reino. O artigo ten que ser reformado na súa totalidade para reflectir todos os puntos de vista. --Norrin (Fálame) 11 de xuño de 2014 ás 15:48 (UTC)\nEs curioso que todas las wikipedias hablen del reino de Asturias (o de los Astures) como el estado medieval que fue menos, mira tú por donde, la wikipedia. Supongo que será del palo de poner a Galicia como nación celta y no a Asturias (que sólo lo hacen algunos gallegos, mientras que toda organización "panceltista" que reconozca Galicia reconoce Asturias) o de decir que el asturiano occidental (de Navia a Grau) es una variedad plagada de características lingüísticas gallegas. En fin... --Munsterán (conversa) 12 de abril de 2015 ás 18:12 (UTC)\nTodas as fontes coetáneas da época falan do Reino da Galiza ["Galliciense Regnum", etc.]. Realmente a denominación de "Reino das Asturias" é unha invención posterior española. —o anterior comentario sen asinar foi feito por 212.15.232.101 (conversa • contribucións)\nVisións encontradas[editar a fonte]\nClaramente, nesta artigo hai un conflito entre os contidos achegados por Cossue e refeitos por AMPERIO. Non son ningún experto no tema, pero creo que os últimos engadidos desfán moito do labor anterior e son tendenciosos. Cómpre confrontar ambas as historiografías, non partir da españolista e mencionar que algúns autores galegos a poñen en cuestión. En fin, como observador interesado, a ver se somos capaces de chegar a un trasacordo. Un saúdo. --Atobar (conversa comigo) 5 de marzo de 2018 ás 20:49 (UTC)\npois mal... tiña pensado o artigo e queria rematar primeiro... :-D E que claro, toda esa "película" tomada das crónicas asturianas é inverosimil totalmente. ciencia ficcion.. en finCossue (conversa) 5 de marzo de 2018 ás 22:08 (UTC)\nSe AMPERIO o ten a ben, eu coido que esa sería unha boa solución: regresar ao punto no que o deixou Cossue, permitirlle que remate (é preciso que coloque o marcador de enuso), e unha vez quitado (prazo máximo de 1 mes), que AMPERIO ou calquera outro usuario, engada ou rectifique sobre a base de máis, ou mellores, referencias. --Atobar (conversa comigo) 5 de marzo de 2018 ás 22:18 (UTC)\nPor min vale. Non sabia da existencia de tal marcador Cossue (conversa) 5 de marzo de 2018 ás 22:19 (UTC)\nComentario En primeiro lugar aínda non rematei a edición do artigo no que non había marcador de enuso. En segundo lugar dicir que as miñas achegas son tendenciosas só por que non concorden coas túas ideas Atobar si que é tendencioso. Se o que pretendemos e crear outro Reino de Galicia centrado nunha visión claramente galicentrica dando por inválida calquera referencia da historiografía castelá, só polo feito de ser "españolista" non estou dacordo. Sobre as achegas de Cossue non me parei a mirarlas, de momento limiteime a xuntar a información por partes sen parar a mirar quen fixo que. Na introdución do artigo xa se fala de que hai visións diferentes sobre a historia do reino que o sitúan dentro do Reino de Galicia, polo que si tiña pensado enfrontar ambas visións. Non vexo por que non íamos partir da visión "españolista" que é a tradicional e a continuación desenvolver o artigo. Polo cal non vexo por que habería que facer a páxina dando por feito que este reino non existíu. Tamén engadir que dicindo cousas como E que claro, toda esa "película" tomada das crónicas asturianas é inverosimil totalmente. ciencia ficcion.. en fin deixa bastante claro por onde Vai a ir a cousaA min tamén me pode parecer unha "película", inverosímil e ciencia ficción moitas cousas das que se falan nalgún artigo... Por último lembrar que a Galipedia non é unha enciclopedia sobre Galicia, senón unha enciclopedia en galego. Paréceme estupendo que se presenten dúas visións da historia posto que enriquece o artigo, pero dar por inválida unha, que é a utilizada polo resto de wikipedias, só por que mostra unha visión que a algún lle poida gustar menos, non.--AMPERIO (conversa) 6 de marzo de 2018 ás 00:12 (UTC)\nPor certo, empezo a estar xa un pouco canso do tema "españolista" ou "galeguista", a Wikipedia é un proxecto internacional no que cousas como esas non deberían ter cabida. Polo que vale que se presenten as dúas visións, pero nas escolas a que se ensina é a de que Asturias foi un reino, así que se algún rapaz quere realizar un traballo sobre isto en galego ímos tentar darlles algo que lle sirva.--AMPERIO (conversa) 6 de marzo de 2018 ás 00:23 (UTC)\nBoas, eu estaba a modificar o artigo e non sabia que existise ese marcador, levo pouco por aqui. Se me permites rematar comprometome a telo listo nunha semana, despois modificas ti o que queiras (ou non) :-) Saude Cossue (conversa) 6 de marzo de 2018 ás 08:35 (UTC)\nAMPERIO: a historiografía que segue a liña de Menéndez Pidal é de corte españolista, non pretendía dar unha opinión. Podo equivocarme, pero neste espazo virtual trato de buscar o ben común: solucións de consenso, obxectivas e referenciadas. Por outra banda, a suxestión que che facía nace de que Cossue estivo a editar de forma retirada ese artigo durante a xornada até que ti, non dubidou que coa mellor fe, te puxeches tamén a choiar. Insisto: creo que unha boa solución sería que lle permites rematar e despois retoquemos o que haxa que retocar. En canto a Cossue, o dito: que coloque o marcador de enuso para que non vola haber confusión. Un saúdo. --Atobar (conversa comigo) 6 de marzo de 2018 ás 10:00 (UTC)\nNo 2014 Norrin xa deixou constancia nesta conversa de que o artigo non seguía un punto de vista neutral ao presentar o reino de Asturias como un reino imaxinario. Pretender continuar con esa liña si é tendencioso. Como supoño xa comprobaches non eliminei contidos, situeinos na sección == Problemática ==, coa intención de expoñer alí a confrontación de ambas visións. Insisto no feito de que non me fixei en quen editou que, cheguei ata este artigo seguindo a categoría de artigos que precisan referencias e non había marcador que estivera en uso. Por tanto estou no meu dereito a facer uso del. Se Cossue tiña a intención de editalo ben podía telo posto, ou Atobar lle poderías ter indicado que o tiña que poñer, xa indicou que Fagoó cando teño tempo. Se este non é o xeito de facelo agradezo que se me indique como., e houbo respostas posteriores nas que non se indicou que houbera que poñer tal marcador. Fálase tamén de que a historiografía que segue a liña de Menéndez Pidal é de corte españolista, non pretendía dar unha opinión. Podo equivocarme, pero neste espazo virtual trato de buscar o ben común: solucións de consenso, obxectivas e referenciadas, ben que sexa "españolista" (de novo volve saír) ou deixe de selo, non é a nosa misión descartala só por iso para pretender dar maior visibilidade a unha corrente minoritaria. Elisardojm fixo un comentario en Wikipedia:Artigos de calidade/Propostas/Reino de Galicia que me pareceu moi acertado:\nnon estou dacordo coa túa apreciación de que a Galipedia ten que ser unha alternativa. Unha enciclopedia non é unha alternativa, unha enciclopedia, dende o meu punto de vista, é unha obra seria, con fundamentos, basada en estudos adecuados e o máis neutral posible. E iso é o que hai que tentar que sexa a Galipedia, unha "enciclopedia en galego" e non unha "enciclopedia alternativa en galego" porque entón si que penso que non será, como ti dis. Con isto e o anterior comentario de mellorar a neutralidade do artigo non quero dicir, nin moitísimo menos, que aqui haxa que repetir a perorata "nacionalista" española, máis ben case, case todo o contrario.\nPolo tanto, e empregando as palabras de Elisardojm, eu tampouco digo que haxa que repetir como papagaios todo o que di a corrente historiográfica "española", pero tampouco podemos partir da premisa de que é inverosimil totalmente. ciencia ficcion[sic]. unha "película", por que entón caemos no mesmo erro. --AMPERIO (conversa) 6 de marzo de 2018 ás 11:32 (UTC)\nNon teño na miña lista de vixilancia este artigo e non sabía dos problemas que tiña nin das últimas modificacións. Tampouco son un experto en historia polo que non podo achegar coñecementos á páxina, tan só buscar referencias e amañar cousas pequenas. Por outra banda estou bastante liado co do wikimaratón así que deixo nas vosas mans a mellora do artigo, se precisades que revise algo avisádeme, pero que sexa despois do 15 de marzo, a poder ser. Saúdos, Elisardojm (conversa) 6 de marzo de 2018 ás 11:45 (UTC)\nO Reino de Asturias é considerado como peza clave no discurso da "España eterna" elaborado pola ideoloxía nacionalista española no que funciona como un mito fundacional. É o chanzo necesario para unir o antigo reino dos visigodos co futuro reino de Castela e , polo tanto, con España.\nUn proceso de oito séculos de loita armada contra o Islam que permitiría os "españois" recuperar o solar patrio arrebatado polos "estranxeiros" musulmáns. Esta romántica interpretación dos feitos, esta practicamente derogada polos estudos modernos e é inaplicábel para o caso galego xa que a Gallaecia nunca foi afectada pola ocupación islámica.\nSe isto non é tendencioso xa me diredes que é. Ademais de que a Gallaecia nunca foi afectada pola ocupación islámica. é bastante cuestionable, sobre todo se seguimos o criterio desta imaxe, que ilustra algún que outro artigo... Por certo, hai uns anos apareceu publicado un estudo da Universidade Pompeu Fabra de Barcelona (e outras), no que se afirma que Uno de cada cinco gallegos -el 20% de la población- presenta características genéticas propias de la población del norte de África, diez puntos por encima de la media española, polo que Gallaecia nunca foi afectada pola ocupación islámica cae polo seu propio peso. En fin, non teño ganas de discutir. Vou quitar o marcador de uso por que a min non me gustaría que se estou editando un artigo outro se meta, pero vou seguir os acontecementos, e confío en que non se aporte unha única visión dos feitos e que se reflictan ambas versións da historia. --AMPERIO (conversa) 6 de marzo de 2018 ás 12:28 (UTC)\nAMPERIO, as frases non neutrais que non estean referenciadas con fontes de calidade podes borralas sen problema. Saúdos, Elisardojm (conversa) 6 de marzo de 2018 ás 12:36 (UTC)\nGrazas. Continuo onde o deixei enton. saudosCossue (conversa) 6 de marzo de 2018 ás 16:11 (UTC)\nAtobar, agora si que hai conflito entre os contidos eliminándose contidos que si estaban referenciados. --AMPERIO (conversa) 6 de marzo de 2018 ás 16:29 (UTC)\nNon comprendo por que o tomas como algo persoal, AMPERIO. E tampouco non entendo moi ben por que centras o debate en min, pero tratarei de explicalo mellor: un usuario, Cossue, estivo a editar o artigo os días 3, 4 e 5 de marzo. O 5, a súa derradeira edición foi ás 20:27. É un usuario novo (a súa primeira contribución data do 3 de febreiro de 2018) e cometeu o "erro" de non incluír o marcador enuso (que descoñecía) para poder seguir editando (cómpre asumir a boa fe, recordo) sen medo a que se producise un conflito de edición. Ben, 7 minutos despois da súa última edición, ti editáchelo (ás 20:34); e minutos máis tarde volviches facelo para colocar o marcador enuso e refacer amplamente a entrada. Coas normas na man, nesa remuda non hai nada incorrecto. De feito, se por exemplo agora non chegas a dicir "vou quitar o marcador de uso por que a min non me gustaría que se estou editando un artigo outro se meta", daquela os tempos deberían ser outros: cumpriría agardar até que acabases, e só entón volver abordar o asunto dentro dese mes (ou antes, se retirases antes o marcador). Pero xa que amablemente aceptas que Cossue retome o seu traballo para despois ser os demais (ti, eu o outros) os que emendemos, creo que queda solucionado. Xa digo: unha vez que Cossue, un usuario novo, acabe, retocaremos o que haxa que retocar, e referenciaremos, cortaremos e ampliaremos debidamente para aplacar aquilo que soe a parcial, tendencioso, subxectivo etc. --Atobar (conversa comigo) 6 de marzo de 2018 ás 16:59 (UTC)\nAntes non o tomei como algo persoal. Agora que se eliminou todo o meu traballo si. Se centro o debate en ti é por que fuches ti quen o iniciou, e te definiches como observador interesado, que non imparcial. Por certo, gustarame ver como se defenden despois con capa e espada que non se quite nada e que por suposto todo o que eu achegue sexa "españolista" e por ende inválido por modificar amplamente o traballo de Cossue, que visto o visto continua incumprindo o punto de vista neutral. Tamén sacar o tema das horas das edicións, cando xa expliquei como cheguei ata o artigo, e que non me fixei en quen editou que ou cando, é presumir mala fe pola miña parte. --AMPERIO (conversa) 6 de marzo de 2018 ás 17:04 (UTC)\nQuero desculparme por eliminar o contido de AMPERIO. Eu entendin que podia continuar desde onde o deixara. Tamén quero agradecerlle que me deixe continuar cando non tiña porque facelo.Vou continuar (espero que poucos dias) e despois modificades o que vexades oportuno. Saudos Cossue (conversa) 6 de marzo de 2018 ás 18:59 (UTC)\nXa está solucionado, non tes por que desculparte Cossue. Por sorte chegamos a unha solución que nos pareceu ben aos dous.--AMPERIO (conversa) 6 de marzo de 2018 ás 19:01 (UTC)\nBoas AMPERIO e Atobar, deixo o artigo aqui, tal e como falamos AMPERIO supoño que agora quereras ti completalo coa visión mais "tradicional". Obrigado pola paciencia, demorei algo mais do que pensaba. A ver como queda a cousa... Un saudo Cossue (conversa) 18 de marzo de 2018 ás 22:39 (UTC)\nOla, Cossue. Para que os demais poidamos tocar no artigo, debes retirar o marcador en uso. En todo caso, eu creo que antes deberías darlle unha revisión xeral, con especial atención ao aspecto ortográfico. Nunha ollada moi xeral, só co que marca o corrector (que podes habilitar na configuración da túa conta de usuario), vexo algúns *inscripción, *donación, *todavía, *ainda, *Garcia, *nomeadamente, *sen embargo... O dito, tan pronto como quites o marcador será de edición común. --Atobar (conversa comigo) 19 de marzo de 2018 ás 11:07 (UTC)\nOla, Atobar. Dacordo, revisarei a ortografia e retirarei o marcador. Talvez sexa irregular, mais en conversa con AMPERIO falaramos de que el ia introducir unha visión mais tradicional e eu a visión mais "galega" digamos, por iso o artigo vai incompleto. Saudos. Cossue (conversa) 19 de marzo de 2018 ás 12:15 (UTC)\nMensaxe no Taboleiro[editar a fonte]\nTraslado aquí o debate sobre o contido e posible borrado do artigo comezado no Taboleiro dos administradores ☣Banjo tell me 11 de outubro de 2018 ás 20:13 (UTC)\nBoas, penso que habería que darlle unha volta en moita profundidade ao artigo Reino de Asturias. Xa o falei con Atobar hai uns días e coincide en que o estilo no que está redactado non é o máis axeitado. O autor realiza varias valoracións que carecen absolutamente de neutralidade e que non cumpren co libro de estilo do proxecto. Quizais o mellor sexa borrar e crear un artigo novo, xa que como está agora mesmo resulta bastante complicado de salvar algo. Non sei que pensades. @HombreDHojalata: --AMPERIO (conversa) 8 de outubro de 2018 ás 15:34 (UTC)\nEu non son especialista en historia, penso que o mellor sería pedir axuda na taberna de xente que teña coñecementos desta área para que revisen o artigo. Saúdos, --Elisardojm (conversa) 8 de outubro de 2018 ás 17:07 (UTC)\nSe consideras que está para borrar no seu estado actual, propón o borrado, é o proceso axeitado para estes casos. Se alguén o pode amañar poderá facelo durante o proceso de votación, se non ten amaño e se chega a un consenso bórrase e comezáse de 0 de novo máis adiante. ☣Banjo tell me 8 de outubro de 2018 ás 17:12 (UTC)\nSegundo Wikipedia:Borrar o que hai que facer é marcalo como artigo con problemas, e iso xa está feito co marcador de atención. Saúdos, --Elisardojm (conversa) 8 de outubro de 2018 ás 17:58 (UTC)\nEu non teño coñecementos abondo sobre este tema. Vou consultando puntualmente libros de historia de Galicia que vou mercando de segunda man, mais sobre isto non teño tanta bibliografía e amais sáese un pouco do meu campo de interese. A cousa podería ser reverter directamente á versión do 28 de xaneiro de 2018, anterior ás edicións conflitivas. Inda que asemella que tampouco é unha versión neutral e amais carece de referencias. Por riba, nin este amaño nin o borrado total é unha solución definitiva, porque ¿que pasa ao día seguinte, cando se volva a crear o artigo con contidos polémicos? A única solución, antes ou despois, pasa por que usuarios capacitados e documentados sobre o tema se impliquen e revisen os contidos polo miúdo. --. HombreDHojalata.conversa 8 de outubro de 2018 ás 18:09 (UTC)\nA cuestión é que non sei se paga a pena borralo, xa que como di HombreDHojalata, ao día seguinte estaremos igual. --AMPERIO (conversa) 8 de outubro de 2018 ás 18:34 (UTC)\nBorrar un artigo porque a un usuario non lle guste ou lle moleste non me parece que sexa conforme as normas da Wikipedia. Se algo esta mal, edítese. Se eu fixen algo mal, indíqueseme onde e mirarei de correxilo. Cossue (conversa) 9 de outubro de 2018 ás 04:59 (UTC)\n@Cossue:, non é borrar por que a un usuario non lle guste. Xa te avisamos no seu día de que a traxectoria que estabas levando no artigo non era a correcta. A parte de non facer caso ningún e non cumprir co libro de estilo do proxecto, continuaches engadindo contidos no artigo que non cumpren coas normas da Galipedia. Véxase por exemplo: Para esta parte da historiografía estase a falsear a historia pois ao non respectar a literalidade da documentación, terxivérxanse os feitos xa que coa mudanza de nome muda tamén a propia idea do que o reino representou, xunto coa abundancia de manipulacións na documentación da época fai que existan dúbidas sobre a súa autenticidade, entre outras. Por outro lado, o único que se fai nese artigo é xustificar a inexistencia do reino, nalgunhas ocasións facendo máis referencia a Galicia que a Asturias (que é o tema do artigo)... --AMPERIO (conversa) 9 de outubro de 2018 ás 10:01 (UTC)\nEliminar o artigo sería unha necidade, é que por riba é bastante bon. De feito o coherente sería eliminar a parte de «Visión tradicional» e pór directamente unha ligazón a Reino de Galicia, que ademais é artigo destacado. Porque senon, cada artigo di unha cousa diferente. One2 (conversa) 11 de outubro de 2018 ás 19:30 (UTC)\n@One2: moderación, por favor (Wikipedia:Normas de conduta). --. HombreDHojalata.conversa 11 de outubro de 2018 ás 19:41 (UTC)\nNa miña opinión o borrado do artigo é unha medida desmesurada e radical. A realidade é que, guste ou non, o texto engadido está ben referenciado, de feito os artigos que tratan o tema dende o punto de vista tradicional están considerablemente menos referenciados. O artigo pode ser revisado e engadir o punto de vista tradicional e quizais reformular os títulos das seccións, pero borrar todo o contido que semella ser válido (a xulgar polas referencias) non me parece unha "solución" que se deba se quera plantexar, polo que concordo con One2. Si creo que debe revisarse a fondo a redacción para manter o punto de vista neutral, e pregaríalle a Cossue que procure manter distancia sobre o tema e manterse neutro sen amosar o seu propio posicionamento ao respecto. É a miña opinión, Piquito (conversa) 11 de outubro de 2018 ás 20:19 (UTC)\nVamos a ver, o problema que lle vexo ao artigo é o seguinte. Se estamos a facer un artigo sobre o reino de Asturias, o lóxico, independentemente de que haxa quen negue a súa existencia, será que o artigo trate sobre a visión que se ten do reino. No artigo Reino de Galicia xa se deixa claro en numerosas ocasións que Asturias formou parte de Galicia e non ao revés... Neste artigo, deberían engadirse os datos que falen do reino de Asturias (que os hai, para iso está a "historiografía tradicional") e se se quere, que se faga un apartado no cal se rebatan estes datos. O que non é lóxico é que o artigo adopte un ton claramente posicionado cara unha das versións, só polo feito de que Galicia queda mellor nunha delas. Esquecemos de novo que a Galipedia non é unha enciclopedia de Galicia, senón unha enciclopedia en galego. --AMPERIO (conversa) 14 de outubro de 2018 ás 08:25 (UTC)\nTraído desde "https://gl.wikipedia.org/w/index.php?title=Conversa:Reino_de_Asturias&oldid=4949403"\nA última edición desta páxina foi o 14 de outubro de 2018 ás 08:25.


Ángela Fernández Rey presenta en Ourense o conto infantil-xuvenil “Chitón ata a Fin da Terra” - Noticias de Galicia\nÁngela Fernández Rey presenta en Ourense o conto infantil-xuvenil “Chitón ata a Fin da Terra”\nO Liceo de Ourense acolle este martes 19 de xuño, ás 20.00 h, a presentación do conto infantil-xuvenil “Chitón ata a Fin da Terra” publicado por Edicións Fervenza, e da autoría de Ángela Fernández Rey e con ilustracións de Anabel Montouto.\nNo acto, que estará aberto ao público ata completar aforo, a autora estará acompañada da directora xeral de Xuventude, Participación e Voluntariado, Cecilia Vázquez; da profesora e escritora Celia Díaz Núñez; o xerente do Liceo de Ourense, José Luis Troitiña; e a ilustradora da obra, Anabel Montouto. Ademais contarase con acompañamento musical a cargo de Antía Guillén e Xose Antonio Rodríguez e lectura do conto por parte de Melany Granda Gómez e Sofía Rodríguez Fernández.\nChitón é un pequeno morcego que desexa ver polo día o que hai fóra da súa cova. Coñece a Gavi, unha gaivota a quen convence para que o leve ver os lugares da zona. Esta, mentres lle mostra as marabillas da contorna de Fisterra, trata de facerlle entender que a súa vida ten que desenvolverse pola noite.\nCon este conto, o lector/a poderá subir con Chitón ao lombo de Gavi e gozar desta magnífica excursión onde verá, a vista de paxaro, todo o que eles ven e, cando rematen a lectura, de seguro terá aprendido cousas que antes non sabía.\nÁngela Fernández Rey é natural de Ourense, cidade das Burgas, chamada tamén Terra da Chispa.\nÉ Técnica Especialista na rama Administrativa e Comercial. Na actualidade reside no Concello de Ames, moi preto de Compostela onde traballa como funcionaria da Xunta de Galicia.\nEn 2012 gañou o X premio Pura e Dora Vázquez de narración infantil e xuvenil, da Deputación de\nOurense, co conto “Por que está triste Miañas?”. En 2016 foi unha das 6 persoas gañadoras do Certame Literario de poesía do Concello de Amoeiro coa poesía “O meu mundo”.\nColabora coa Asociación Recreativa e Cultural Os Tilos (Teo), como membro do xurado do certame de poesía ANOMAR.\n19 de xuño de 2018 | 10:40\t• Sen comentarios


Diferenzas entre revisións de «Isis» - Wikipedia, a enciclopedia libre\nDiferenzas entre revisións de «Isis»\nRevisión como estaba o 17 de decembro de 2011 ás 11:53\n5.747 bytes engadidos , hai 8 anos\nrepoñendo contidos borrados inadecuadamente\nRevisión como estaba o 14 de decembro de 2011 ás 16:17 (editar)\nm (r2.7.1) (Bot: Engado: als, ar, arz, az, be, bg, bn, bo, br, bs, ca, cs, cy, da, de, el, en, eo, es, et, eu, fa, fi, fr, fy, he, hi, hr, hu, id, is, it, ja, ka, ko, la, lt, lv, mk, nl, no, oc, pl, ps, pt, ro, ru, scn, sh, simple, sk, sl, sr, sv, th...)\nRevisión como estaba o 17 de decembro de 2011 ás 11:53 (editar) (desfacer)\n(repoñendo contidos borrados inadecuadamente)\n'''Isis''' é unha [[deusa]] na [[mitoloxía exipcia]]. Era máis prominente mitolóxicamente como a esposa e irmá de [[Osiris]] e a [[nai]] de [[Horus]] e adorábaselle como a esposa e nai arquetípica. O seu nome exipcio é '''Ast''' que significa [[trono]], representado polo [[emblema]] que porta sobre a súa cabeza. Coñéceselle tamén como A Gran Maga, A Gran Deusa Nai, Raíña dos Deuses, A Forza Fecundadora da Natureza, Deusa da Maternidade e do Nacemento e como Señora das Pirámides en [[Giza]].\n[[Ficheiro:Ägyptischer Maler um 1360 v. Chr. 001.jpg|right|290px|thumb|A deusa Isis, pintura mural, ca. 1360 adC.]]\n[[Ficheiro:Egypte louvre 029.jpg|right|150px|thumb|Isis nai]]\nIsis é representada como muller co [[xeroglífico]] do "trono" ''Ast'' sobre a súa cabeza. Outras veces está sentada, ostentando un tocado co disco solar, por ser filla de [[Ra (deus)|Ra]], o deus Solar. Podemos vela igualmente con ás de [[milano]], abrindo os seus brazos para bendicir aos seus devotos e fillos, simbolizando a súa maternidade. Con forma de deusa árbore, aleitando ao faraón.\nNa súa versión antropomorfa, Isis é representada como unha muller que leva un axustado vestido e coroada co "trono" anteriormente explicado. A comezos da [[dinastía XVIII]] e no período tardío é representada con cornos e un disco solar entre eles, ao modo da deusa [[Hathor]], xa que logo atributos tomados desta última deusa. Tamén porta o [[sistro]] e o [[menat]] (tomados da deusa Hathor) e, nas súas mans, tan só adoita levar o [[anj]] (ankh) e un bastón [[papiro|papiriforme]].\n[[Osiris]], irmán e esposo de Isis, reinaba no [[antigo Exipto]] con paz, harmonía e sabedoría. O [[Nilo]] fertilizaba a terra e as colleitas eran abundantes. Os seus súbditos eran felices.\nsis, adaptadas posteriormente ao ritual católico.\nUn día, Osiris saíu de viaxe para coñecer outras civilizacións e deixou o reino baixo o mando da súa esposa Isis. [[Seth]], o irmán envexoso, sentiuse humillado, pois cría que el debería gobernar e non Isis.\nCando o deus Osiris volveu, Seth quixo facer unha gran festa de benvida e lanzou un desafío aos invitados: aquel que entrase no cofre que Seth trouxera, este regaláballo como proba de fidelidade e respecto.\nMoitos intentaron pero o cofre resultaba pequeno ou grande. Osiris, curioso, quixo probar e encaixoulle perfectamente ben. Seth sabía o tamaño do irmán e era por isto que o cofre serviulle como unha luva. Inmediatamente o irmán, xunto con 72 cómplices, pecharon a caixa de metal hermeticamente e arroxárona ao Nilo.\nIsis, con amor e confianza, empezou a súa travesía tras o corpo do seu esposo. Logo de longas e penosas camiñadas por Exipto, a deusa atopa o cofre cos restos de Osiris. Pero o drama continúa cando Seth, na súa maldade sen fin, roubou o cadáver e cortouno en catorce pedazos que, novamente, esparció por todo o reino.\nIsis non se rende e, en compañía da súa irmá [[Neftis]], a esposa de Seth, percorre cada lugar do reino. Finalmente conseguen atopar todos os pedazos con excepción do [[pene]]. Con todo Isis reconstruíu a Osiris, axudada por [[Anubis]] e Neftis, e ''impregnada'' del concibiu a [[Horus]] neno (Harpócrates), quen posteriormente vingaría ao seu pai loitando contra Seth.\n== Titulaturas e epítetos de Isis ==\nAlgúns dos títulos que recibiu a deusa son: "A Gran Señora", "A deusa nai", "a Señora do Ceo, da Terra e do Inframundo" (en File), "Isis en todas as súas manifestacións", "Señora de Raanefer", "A raíña de Mesen", "Señora de Hebet", "Señora de Abaton", "Señora dos países do sur", "Señora das pirámides", "a divina, a única, a máis grande de entre os deuses e deusas, a raíña de todos os deuses", "o Ollo de Ra, a coroa de Ra-Heru, Sept", "Señora do Ano Novo..."\n[[Ficheiro:Maler der Grabkammer des Thutmosis III. 001.jpg|right|180px|thumb|Tumba de [[Thutmose III]]: Isis con forma de deusa árbore, aleitando ao faraón]]\nA súa orixe é incerto, pero se estima que veu do [[delta do Nilo]]. As primeiras mencións de Isis datan da [[dinastía V de Exipto]] na cal atópanse as primeiras inscricións literarias, pero o seu culto fíxose prominente máis tarde na historia exipcia, cando se empezaron a absorber e sincretizar os cultos doutras deusas. Co tempo expandiuse fóra de [[Exipto]], no [[Oriente Próximo]] e o [[Imperio romano]], coa construción de templos afastados dedicados a ela, como nas [[Illas Británicas]]. Ata o [[século VI]] puidéronse atopar rastros da súa adoración na [[Europa]] [[Cristianismo|crisitiana]].\nO templo máis importante dedicado ao seu culto estaba na illa de [[File]]. En [[Dendera]] era exposta anualmente nun quiosco do templo de [[Hathor]], aos raios do Sol, para rexenerarse. En [[Giza]] foi venerada como "Señora das pirámides"\nO seu culto propagouse por todo o [[Mediterráneo]], resistindo a expansión do cristianismo e mantívose no templo de [[File]] durante o [[Imperio Romano]] ata que foi prohibido en tempos de [[Xustiniano I]], no ano 535 ddC.\n=== O culto a Isis en Hispania (España) ===\nHai evidencias do culto a Isis, transmitido por comerciantes, militares ou simples cidadáns gregos e romanos. Ao principio o seu veneración é popular para despois chegar ata as capas máis altas. Existiu un culto organizado, en Emérita Augusta ([[Mérida, España|Mérida]]), Igabrum ([[Cabra, Córdoba]]) e Valentia ([[Valencia]]) e devotos en Legio ([[León, España|León]]), Astúrica Augusta ([[Astorga]]), Acci ([[Guadix]]), Saguntum ([[Sagunto]]) e Tarraco ([[Tarragona]]). Os últimos documentos referentes ao culto a Isis en Hispania datan da primeira metade do século III ddC.\nO cristianismo adoptou o culto a Isis "deusa da maternidade" asimilándoa á [[Virxe María]], cuxas maternais e protectoras imaxes están inspiradas na súa iconografía. As ''Virxes Negras'' son consideradas antigas imaxes de Isis, adaptadas posteriormente ao ritual católico.\nTraído desde "https://gl.wikipedia.org/wiki/Especial:MobileDiff/2177075"


Lousame contará cunha Aula Senior da UNED para o curso 2015-16 - CANAL RÍAS BAIXAS :: Información local\nLousame contará cunha Aula Senior da UNED para o curso 2015-16\nXul 27\tEscrito por Francisco Couselo\nLOUSAME> A iniciativa, que foi presentada esta mañá no concello, ofertará cursos formativos para maiores de 55 anos en temas relacionados con agricultura ecolóxica, a gandeiría ou o sector forestal.\nO albergue de Toxosoutos converterase a partir do mes de outubro na aula da UNED-Senior en Lousame, na que se ofrecerán cursos formativos a maiores de 55 anos relacionados cos “saberes rurais”, aqueles relacionados co desenvolvemento agrícola, gandeiro, cultural e forestal do noso rural. A iniciativa que foi presentada esta mañá no concello supón un paso máis para a conservación de todo ese saber rural segundo sinalou a propia alcaldesa, Teresa Villaverde. O director da UNED-Coruña, Germán Carro Fernández, indicou que a aula da UNED-Senior de Lousame nace como unha resposta ás necesidades formativas da xente maior nas áreas rurais, aínda que tamén busca aproveitar os seus coñecementos e as súas experiencias Pola súa banda o coordinador da UNED-Senior da Coruña, Luís Ángel Rodríguez Patiño, fixo referencia na importancia da aula da UNED-Senior de Lousame para recuperar a memoria dos maiores, pero tamén como instrumento para que outra xente con formación en Lousame poida colaborar coa aula e atopar traballo. A aula da UNED de Lousame botará a andar na primeira semana de outubro. As inscricións poderán realizarse ata o 25 de outubro na Casa da Cultura ou a través da propia UNED.\nEtiquetado como MurosNoia Lousame aula senior uned toxosoutos saberes rurais\nModificado por última vez no Luns, 27 Xullo 2015 18:51\nMáis nesta categoría: « As bandas musicais mostran o seu malestar polo estado e uso dos locais de ensaio\tA Pobra acollerá a partir deste mércores a 'Semana do Mar' »\nHomeBARBANZA - NOIALousame contará cunha Aula Senior da UNED para o curso 2015-16 Top of Page


O TM Monte Porreiro xogará competición europea a próxima tempada - Pontevedra Viva\nMartín Bentancor co Tenis de Mesa Monte Porreiro na Superdivisión masculina fronte ao Priego TM\nVenres 1 de Maio, 2020 ás 10:44 do Venres 1 de Maio, 2020\nSeguro teríalle gustado certificalo na pista de xogo, pero iso non resta nada de mérito ao que logrou facer o Tenis de Mesa Monte Porreiro na que era a súa segunda campaña na Superdivisión Masculina.\nO conxunto pontevedrés xogará a próxima tempada competición europea, despois de que a Comisión Delegada da Real Federación Española de Tenis de Mesa confirmase o seu criterio final sobre as ligas nacionais canceladas no seu momento pola alerta sanitaria do coronavirus.\nNo momento da suspensión o Monte Porreiro Visit Pontevedra marchaba quinto clasificado, e ese lugar serviralle para disputar por primeira vez na súa historia un torneo continental.\nSegundo o criterio federativo o Real Cajasur Priego TM, líder da máxima categoría, proclamouse campión de liga, establecéndose seis prazas europeas e eliminando os descensos. Desta forma ademais do Priego e o conxunto pontevedrés, xogarán en Europa os equipos de ASISA Borges Vall, Irún Leka Enea, Arteal TM e Universidad de Burgos TPF.\nEsta decisión, con ascensos desde a División de Honra pero sen descensos, supoñerá un cambio no formato de competición para a próxima tempada, xa que a Superdivisión pasará dos 12 equipos actuais a 14, que se repartirán en dous grupos de sete nun sorteo no que se terá en conta a clasificación do curso recentemente finalizado.\nA Federación explica que se disputará unha fase regular a dobre volta entre os conxuntos de cada grupo e os tres mellores obterán praza europea e acceso a un play- off final polo título da Superdivisión. Pola súa banda os equipos clasificados na quinta e sexta posición de cada grupo disputarán un play-out pola permanencia para determinar dúas das prazas de descenso, xa que as outras dúas serán de forma directa para os peores clasificados de cada grupo.\nDesta forma está previsto recuperar o formato tradicional dun único grupo de 12 equipos para a campaña 2021-2022.\nDIVISIÓN DE HONRA FEMININA E PRIMEIRA NACIONAL\nA decisión de eliminar descensos e permitir ascensos mantense no resto de categorías, empezando pola División de Honra Feminina na que milita o Monte Porreiro, aínda que desde a súa sétima praza na zona tépeda da táboa no momento do parón isto non afecta demasiado as pontevedresas.\nEn todo caso a División de Honra tamén cambiará de formato para a tempada 20-21 con dous grupos de 9 equipo e outro de 10, establecéndose por criterios de proximidade xeográfica. Haberá unha fase regular e un play-off de ascenso cos tres primeiros de cada grupo, mentres que os descendidos serán os dous peores equipos de cada grupo.\nPor último as boas noticias para o Tenis de Mesa Monte Porreiro redondéaas o filial masculino de Primeira Nacional, que marchaba segundo de grupo e que ascenderá á División de Honra.


FLAPPERS – Studio Moai\nFlappers Concept preséntase como unha evolución e continuación dun proxecto xa existente adicado á moda, pero neste caso, o que se pretende, é ofrecer ó usuario unha nova perspectiva a nivel expositivo e ir máis aló no que ó concepto se refire, propoñendo un entorno sofisticado e ó mesmo tempo acollledor e familiar. Trátase dunha tenda de roupa de muller, na que a nosa clienta mediante a súa experiencia no sector, adícase a asesorar e recomendar novidades, ademáis de promocionar e levar a cabo unha posta en valor das tendencias de tempada de marcas exclusivas de moda, calzado e complementos.\nO nome de Flappers inspírase no anglicismo ‘flapper’, denominación empregada para a considerada como a ‘muller moderna’ dos anos 20, a cal, destacaba polo seu carácter revolucionario e a súa necesidade de romper con todos os estereotipos establecidos para a muller da época, tanto no que se refire a nivel de imaxe e aspecto como de actitude, mostrando e manifestando un novo modo de vida.\nA nivel do exterior, obsérvase que a fachada principal atópase revestida en aluminio, buscando deste xeito certa limpeza visual en canto á textura, e establecendo así un contraste cromático entre o azul que funciona como fondo e as letras en dourado brillante do rótulo que se expoñen como protagonistas principais, trasladándonos certa idea de glamur e festa.\nA distribución da tenda, ven definida pola funcionalidade dos elementos ubicados en cada área, delimitando deste maneira, unha zona de mostrador e atención de cara ó público, unha zona de tocador, unha sección de probador que inclúe unha pequena sala de espera e toda a zona expositiva que se atopa disposta perimetralmente para facilitar a circulación polo local.\nO espazo interior busca a singularidade a través dos contraste de cor entre rosas e azuis, xerando un ambiente con moita personalidade que nos permite adentrarnos nun mundo feminino e elegante. O entorno compleméntase cun mobiliario caracterizado polos tapizados aterciopelados de tonalidades rosas e verdes pastel, detalles metálicos dourados e marmoleados, así como unha pequena homenaxe ó terrazo tradicional pero na súa versión máis actual.\nFlappers é o resultado dun traballo que a través da cor, das texturas, dos detalles e especialmente do estudo da iluminación, configura unha pequena actuación, na que o consumidor pode desprazarse polas diferentes escenas formando parte da propia intervención.\nOnde: Mariño de Rivera, 3 bajo, Ribeira (A Coruña)


DOG Núm. 210 Venres, 4 de novembro de 2016 Páx. 48842\nORDE do 26 de outubro de 2016 pola que se adopta decisión favorable en relación coa solicitude de rexistro da modificación do prego de condicións da indicación xeográfica protexida Pataca de Galicia/Patata de Galicia.\nDe acordo co previsto no artigo 8.6 do Real decreto 1335/2011, do 3 de outubro, polo que se regula o procedemento para a tramitación das solicitudes de inscrición das denominacións de orixe protexidas e das indicacións xeográficas protexidas no rexistro comunitario e a oposición a elas, con data do 20 de xuño de 2016 publicouse no Boletín Oficial del Estado o anuncio da Dirección Xeral de Gandaría, Agricultura e Industrias Agroalimentarias polo que se daba publicidade á solicitude de modificación do prego de condicións da indicación xeográfica protexida «Pataca de Galicia/Patata de Galicia», no cal se recollían os enderezos electrónicos onde se podían consultar tanto a solicitude de modificación conforme ao formato do anexo VI do Regulamento (CE) nº 1898/2006 da Comisión, do 14 de decembro, como o texto do novo prego de condicións modificado, e polo que se abría un prazo para a presentación de oposicións. A solicitude fora presentada o 30 de marzo dese ano perante a Consellería do Medio Rural polo Consello Regulador desta indicación xeográfica protexida.\nIgualmente, dando cumprimento ao establecido no artigo 4 do Decreto 4/2007, do 18 de xaneiro, polo que se regulan as denominacións xeográficas de calidade do sector alimentario e os seus consellos reguladores, deuse publicidade da dita solicitude no Diario Oficial de Galicia do día 27 de xuño de 2016.\nO pasado día 27 de agosto finalizou o prazo para que, conforme o establecido na alínea 3 do artigo 49 do Regulamento (UE) nº 1151/2012 do Parlamento Europeo e do Consello, do 21 de novembro, as persoas físicas e xurídicas cun interese lexítimo establecidas ou residentes en España presentasen a solicitude de oposición. No dito prazo non se presentou ningún escrito de oposición.\nPor outra parte, o artigo 53, en conexión co artigo 49.4 do citado Regulamento (UE) nº 1151/2012 do Parlamento Europeo e do Consello, do 21 de novembro, establece a necesidade de que o Estado membro adopte unha decisión favorable sobre a tramitación da modificación do rexistro, se se considera que se cumpren os requisitos. Ademais, o Estado membro debe garantir que a súa decisión favorable se faga pública e tamén debe publicar o texto do prego de condicións en que se basease a dita decisión favorable.\nPor todo o anterior, considerando que a solicitude presentada cumpre as condicións establecidas no Regulamento (UE) nº 1151/2012 do Parlamento Europeo e do Consello, do 21 de novembro, sobre os réximes de calidade dos produtos agrícolas e alimenticios, de acordo co establecido na alínea 4 do artigo 49 do dito regulamento e coas competencias da Consellería do Medio Rural nesta materia,\nPrimeiro. Adoptar decisión favorable para que as modificacións do prego de condicións da indicación xeográfica protexida «Pataca de Galicia/Patata de Galicia» sexan inscritas no Rexistro comunitario das denominacións de orixe protexidas e das indicacións xeográficas protexidas, unha vez comprobado que se cumpren os requisitos do Regulamento (UE) nº 1151/2012 do Parlamento Europeo e do Consello, do 21 de novembro.\nSegundo. Publicar, como anexo desta orde, a nova versión do prego de condicións da indicación xeográfica protexida «Pataca de Galicia/Patata de Galicia», sobre a cal se basea esta decisión favorable. O dito prego de condicións e máis o documento único figuran tamén na páxina web da Consellería do Medio Rural, nos seguintes enderezos electrónicos:\nTerceiro. Remitir esta resolución xunto co resto da documentación pertinente ao Ministerio de Agricultura, Alimentación e Medio Ambiente, para os efectos da transmisión da solicitude de modificación do prego de condicións á Comisión Europea, de acordo co procedemento legal establecido.\nEsta resolución esgota a vía administrativa e contra a ela os interesados poden interpor con carácter potestativo recurso de reposición perante a persoa titular da Consellería do Medio Rural no prazo dun mes, segundo dispoñen os artigos 123 e 124 da Lei 39/2015, do 2 de outubro, do procedemento administrativo común das administracións públicas, ou recurso contencioso-administrativo perante o Tribunal Superior de Xustiza de Galicia, de conformidade co establecido no artigo 10 da Lei 29/1998, do 13 de xullo, reguladora da xurisdición contencioso-administrativa, no prazo de dous meses, computados ambos os prazos desde o día seguinte ao da publicación desta resolución no Diario Oficial de Galicia.\n«Pataca de Galicia/Patata de Galicia»\nA) Nome do produto.\nIndicación xeográfica protexida (IXP) «Pataca de Galicia/Patata de Galicia».\nB) Descrición do produto.\nO produto amparado pola indicación xeográfica protexida (IXP) «Pataca de Galicia» ou «Patata de Galicia» defínese como os tubérculos da especie Solanum tuberosum L., das variedades cultivadas Kennebec, agria e fina de Carballo, destinados ao consumo humano.\nAs patacas susceptibles de ser amparadas deberán ter un calibre mínimo de 35 mm. Con todo, admitirase a comercialización de patacas cun calibre comprendido entre 18 mm e o mínimo citado, baixo a denominación «pataca miúda fóra de calibre» ou outra designación de venda equivalente.\nO calibre virá dado pola lonxitude en mm do lado da retícula dunha malla cadrada pola cal de forma natural e máis axustada poidan pasar os tubérculos.\nIndependentemente da variedade de que se trate, as patacas acollidas a esta indicación xeográfica teñen unha pel de aparencia lisa e fina e caracterízanse por unha textura firme ao tacto e cremosa ao seren cocidas, consistente na boca. A súa calidade para o consumo é excelente, e destacan polo seu contido en materia seca e por manteren as súas calidades de cor, aroma e sabor despois de seren cociñadas.\nAs características morfolóxicas e a súa cor varían en función da variedade de que se trate, como se resume na seguinte táboa:\nRedonda a oval\n– Contido en materia seca superior ao 18 %.\n– Contido en azucres redutores inferior ao 0,4 %.\nA área de produción e envasado do produto amparado pola indicación xeográfica protexida comprende a Comunidade Autónoma de Galicia.\nD) Elementos que proban que o produto é orixinario da zona.\nControis e certificación:\nUnicamente poderán dedicarse á obtención de patacas amparadas pola indicación xeográfica protexida (IXP) «Pataca de Galicia» ou «Patata de Galicia», as patacas de consumo das variedades Kennebec, agria e fina de Carballo obtidas nas parcelas aptas (sas, sen ningún tipo de enfermidades) e situadas dentro da zona de produción definida, e inscritas nos rexistros do Consello Regulador.\nDe igual modo, só os almacéns e plantas de envasado situados dentro da zona de produción e inscritos nos respectivos rexistros do Consello Regulador poderán dedicarse ao envasado do produto amparado pola IXP «Pataca de Galicia» ou «Patata de Galicia».\nO feito de que o almacenamento e o envasado se efectúen dentro da zona delimitada responde á necesidade de preservar as características peculiares da produción e a que tradicionalmente as instalacións se sitúan nas comarcas de produción de maior calidade, o que permite un mellor e máis eficaz funcionamento da estrutura de control. Preténdese con iso, ademais, minimizar as posibles perdas na calidade final do produto por efecto do transporte (aumento do número de golpes, temperaturas non adecuadas, etc.) e dunhas condicións de almacenamento non aconsellables.\nO Consello Regulador, seguindo os criterios xerais aplicables aos organismos de certificación de produto que establece a norma ISO/IEC 17065, garantirá a rastrexabilidade do produto mediante un programa de inspección, localización e control das parcelas sementadas para produción, tras a declaración de sementeira anual e un programa de control e mellora da calidade, que abranguerá o proceso de almacenaxe, manipulación, envasado e etiquetaxe do produto amparado.\nTodo o anteriormente exposto será supervisado desde o Consello Regulador, que contará cos seguintes rexistros de control:\n– Rexistro de plantacións.\n– Rexistro de almacéns e plantas de envasado.\nAsí mesmo, o sistema de control e certificación baséase en dous mecanismos fundamentais, diferenciados para cada fase do proceso, e que consisten:\n1. Nun programa de localización, inspección e control das parcelas sementadas para a produción, a partir da declaración de sementeira anual, co obxecto de poder asegurar en todo momento a procedencia das producións amparadas. É levado a cabo por persoal do Consello Regulador.\n2. Nun programa de control e mellora da calidade, que abrangue o proceso de almacenaxe, manipulación, envasado e etiquetaxe do produto amparado. É levado a cabo por persoal do Consello Regulador e pode ser contratado a unha empresa externa.\nE) Obtención do produto.\nUnicamente poderán dedicarse á obtención de patacas amparadas pola indicación xeográfica protexida (IXP) «Pataca de Galicia» ou «Patata de Galicia», as patacas de consumo das variedades Kennebec, agria e fina de Carballo procedentes de semente certificada ou reemprego controlado procedente da propia explotación, cultivadas e obtidas nas parcelas aptas (sas, sen ningún tipo de enfermidades) e situadas dentro da zona de produción definida e inscritas nos rexistros do Consello Regulador.\nA produción realizarase seguindo en todo momento as prácticas tradicionais, evitando cultivar dous anos na mesma parcela e sen utilizar semente sen certificar ou procedente de fóra da explotación. Utilizaranse preferentemente fertilizantes orgánicos e manterase unha relación C/N adecuada, sendo o propio produtor o que delimite o marco de plantación segundo os apeiros e calibre utilizados para a sementeira. Farase un labor de aporca, que se poderá substituír por unha práctica cultural análoga. Non se poderá regar o cultivo nos trinta días anteriores á colleita.\nAs producións máximas admitidas para comercializar baixo o amparo de Consello Regulador serán de 25.000 kg/ha en secaño e 40.000 kg/ha en regadío para as variedade Kennebec e fina de Carballo e de 30.000 kg/ha en secaño e 50.000 kg/ha en regadío para a variedade agria.\nO transporte de tubérculos susceptibles de seren amparados pola IXP realizarase por separado, en vehículos acondicionados para o efecto e dispoñerase de locais para almacenamento debidamente acondicionados.\nA produción amparada pola IXP cumprirá no produto final unha calidade mínima: aspecto varietal característico, patacas enteiras e exentas de ablacións ou golpes, sas, limpas e coa pel ben formada, firmes e sen xerminar, exentas de defectos externos, manchas, feridas, deformacións ou coloracións, humidade adecuada e sen sabores ou cheiros estraños.\nO envasado realizarase en lotes homoxéneos de calibre e procedencia e o calibre mínimo será de 35 mm. Con todo, admitirase a comercialización de patacas cun calibre comprendido entre 18 mm e o mínimo citado, baixo a denominación «pataca miúda fora de calibre» ou outra designación de venda equivalente.\nRecoméndase sementar sobre un terreo cun tempero adecuado, procurando gardar unha rotación de 3-4 anos e empregando pataca de sementeira certificada coa brotación iniciada, sendo desexable naqueles tubérculos que estiveron a 3-4 ºC (procedentes de cámaras) colocalos un mínimo de 20 días a unha temperatura de 12-15 ºC.\nNo caso de que os tubérculos se presenten cortados, esta operación deberá realizarse entre 3-5 días antes da sementeira procurando que cada anaco de tubérculo teña un mínimo de dous brotes.\nPara o marco de plantación recoméndase respectar unha separación de 75 centímetros entre liñas (sucos) e manter unha distancia entre plantas de 32 a 35 centímetros, o que permitirá conseguir unha densidade de plantación de 20 pés/m2, o que propicia alcanzar un calibre ao final de cultivo adecuado para patacas de calidade.\nAplicaranse os mínimos tratamentos posibles, e respectando sempre as doses recomendadas polo fabricante. Non se realizarán nin se mesturarán máis de dúas aplicacións seguidas co mesmo produto sen as previas recomendacións técnicas.\nProcurarase aplicar en preemerxencia, tendo en conta o tipo de terreo e o tipo de vexetación espontánea.\nA súa aplicación deberá reducirse o máximo posible aumentando as pasadas de cultivador e coa utilización de técnicas agrícolas adecuadas, tales como a aporca ou prácticas similares.\nNas aplicacións contra mildiu, alternaria, rhizoctonia, etc. deberán seguirse sempre as recomendacións das estacións de aviso:\n– En períodos de forte crecemento vexetativo en fase previa ou de inicio da enfermidade usaranse preferentemente produtos sistémicos.\n– Unha vez que a planta alcanzase o pleno desenvolvemento, aconséllase a aplicación de produtos de contacto e penetrantes.\n– Nos casos en que resulte necesario, recoméndase aumentar o número de tratamentos fronte ao aumento nas doses e non repetir as aplicacións co mesmo produto máis de 2-3 veces seguidas.\nComezaranse as aplicacións con produtos pouco agresivos e só se cambiará a un produto de maior agresividade nos casos de aparición de resistencia da praga que se combate.\nGardaranse escrupulosamente os prazos de seguridade entre os tratamentos aplicados e a recolección.\nAs aplicacións serán basicamente contra escaravello, rosca e pulgón.\nSó se aplicarán produtos químicos naqueles casos en que a rotación de cultivo e a loita xenética (emprego de variedades resistentes) non resulten suficientes para o seu control.\nNas explotacións agrícolas de Galicia o cultivo de pataca realízase de maneira tradicional e maioritariamente en secaño. Con todo, hai zonas que pola súa localización teñen un clima de marcado carácter continental, onde a pluviometría recibida é sensiblemente inferior á media anual de Galicia e as temperaturas na parte central do ano -meses de xuño, xullo e agosto- son marcadamente superiores. Nestas zonas é necesaria a realización de regas para que o cultivo alcance en perfectas condicións o final do seu período vexetativo.\nNaqueles casos en que resulte necesaria a aplicación de regas, a liña de actuación irá sempre encamiñada a asegurar a colleita e nunca dirixida a alcanzar unha superprodución, o que implicaría un claro detrimento da calidade final.\nRecoméndase para o manexo da rega a utilización de aparellos de control sinxelos como son o pluviómetro e o tensiómetro.\nResulta beneficioso para o cultivo non superar en cada rega os 25-30 l/m2, debido a que a excesiva achega de auga se perdería en profundidade, ou tamén podería dar lugar a posibles apozamentos que produciría a asfixia radicular e a aparición de enfermidades, o que minguaría a calidade final dos tubérculos.\nA data límite de aplicación da última rega será a dun mes antes da recolección. Resulta moi positiva, nos casos en que resulte necesaria, a planificación na rega, sendo preferible a realización dun maior número de regas durante o cultivo e diminuír as cantidades parciais fornecidas en cada un deles.\nA recolección debe efectuarse coa pel da pataca moi suberizada (tubérculos maduros), procurando que os apeiros de recolección estean perfectamente regulados co obxecto de causar os mínimos danos posibles. Procurarase que a altura de caída non supere os 35 centímetros.\nNo momento da recolección o terreo debe gardar un tempero idóneo, con lixeira humidade, pero sen apozamento. É conveniente que a pataca deloure antes da súa recolección, procurando evitar expoñela a temperaturas elevadas.\nÉ recomendable a utilización tanto de caixas como de caixóns para o transporte ao almacén, o que permitirá obter un produto final máis adecuado, cun menor número de golpes e con maior facilidade para a súa calibración, loteamento e posterior clasificación.\n5. Almacenamento e conservación.\nAntes do almacenamento, o local que acollerá a produción deberá estar totalmente limpo e desinfectado.\nPara o seu almacenamento os tubérculos estarán exentos de terra adherida e deberán eliminarse aqueles que presenten anomalías observables á primeira ollada, afectados por xeadas ou con síntomas de enfermidade e que deberán sacarse fóra do local por seren importantes focos de infección.\nA temperatura de almacenamento recoméndase que estea entre 12-18 ºC para favorecer a cicatrización. Durante o período de conservación é recomendable que a temperatura se sitúe ao redor de 6-7 ºC e a humidade relativa ao redor de 85-90 %.\nDurante a clasificación dos tubérculos é recomendable que a temperatura se sitúe ao redor dos 12 ºC, para evitar os danos producidos por golpeo.\nA pataca de consumo protexida pola indicación xeográfica protexida (IXP) «Pataca de Galicia» ou «Patata de Galicia» deberá ser comercializada en envases novos, limpos e de materiais adecuados para favorecer unha correcta ventilación, conservación e transporte do produto.\nOs envases deben ter un contido neto de 15, 10, 5, 4, 3, 2 e 1 kg. Excepcionalmente, permitirase o uso de envases de 20 e 25 kg, para o seu emprego con destino á restauración, hostalaría ou outros colectivos que o demanden.\nEn todos os envases debe aparecer o logotipo do Consello Regulador, así como a lenda indicación xeográfica protexida (IXP) «Pataca de Galicia» ou «Patata de Galicia», nun terzo da cara principal do envase.\nO contido de cada envase será homoxéneo en canto a características e calibre, e formarán lotes en canto á súa procedencia e envasado.\nF) Vínculo co medio.\nEn canto a Galicia se refire, a primeira mención do cultivo da pataca é de data temperá: antes de 1607 foran sementadas na horta do mosteiro de recoletos de Herbón, pois nas memorias do Arcebispado de Santiago, do cardeal Jerónimo del Hoyo, dise que na mencionada horta «hizo plantar patatas el Sr. Arzobispo don Francisco Blanco (1574-1581); diéronse muchas pero muy bastardas». É ben significativo, a este respecto, que a pataca se coñeza en Galicia na segunda metade do século XVI pero que só tome realmente importancia social un século e medio máis tarde.\nAs primeiras noticias respecto do cultivo máis xeneralizado da pataca en Galicia proceden de preitos entre pagadores (campesiños) e perceptores do décimo que o labrador debía pagar ata 1837. A cronoloxía documentada sobre expansión do cultivo iníciase basicamente en xurisdicións da provincia de Lugo: Viveiro (1736), Paradela (1756), Vilalba (1760), etc. e comeza a xeneralizarse a partir do ano 1770.\nDos froitos menores como liño, hortalizas, froitas, etc., o campesiño podía pagar ou non, pero, en todo caso, os perceptores non estaban dispostos a admitir que un cultivo non fiscalizado se estendese de forma desmesurada á conta de cereais que pagaban décimo.\nDesde esta perspectiva, os preitos que sosteñen os campesiños de determinadas parroquias e os perceptores da masa decimal por cuestión do décimo das patacas son síntomas evidentes de que este cultivo comeza a alcanzar unha significativa importancia social que antes non tiña. Neste contexto o primeiro preito pola cuestión de décimo das patacas data de 1736. No mes de decembro dese ano, o párroco de Santiago de Bravos, no correximento de Viveiro (Lugo), querelouse cos seus fregueses porque se daban a cultivar, sen decimar, «ahora de próximo, una especie de fruta que llaman castañas mariñas o criadillas».\nO Catastro de Ensenada (1749-1753) non menciona o seu cultivo salvo en certas parroquias da provincia de Ourense. Cara a 1800 Lucas Labrada sinala que o cultivo das patacas se estendera amplamente por mor da crise cerealeira gravísima de 1768-1769, aínda que se equivoca cando afirma que antes desa data só se coñecía a planta na provincia de Mondoñedo, pois viuse que hai constancia documental do seu cultivo con anterioridade a eses anos en Lugo e Ourense.\nMoitas outras testemuñas dunha e outra parte insisten no mesmo, en que o cultivo da planta se practicaba en curtas cantidades in illo tempore pero que só por mor das dificultades frumentarias da década de 1760 tomaron as patacas importancia social, en particular para os máis necesitados, que foron os que primeiro se viron obrigados pola necesidade para comelas, pois hai que ter en conta que existía unha gran reticencia ou desprezo, que perdurou longo tempo e que a memoria colectiva do campesiñado conservou nalgúns casos ata a actualidade (referencias transmitidas oralmente acerca de vellos que aínda a finais do século XIX non querían comer patacas).\nEn calquera caso, o feito de que a nova planta non se estendese a todas as terras ata practicamente o século XX non é razón para que se descoñeza a súa importancia nalgunhas zonas da Galicia interior desde o último cuarto da centuria do s. XVIII. Se nalgunhas parroquias de Lugo e de Ourense a poboación crece desde 1780 en diante ata ben entrado o século XIX é, en boa medida, mercé ao novo cultivo e aos seus elevados rendementos.\nPero a importancia da expansión do cultivo das patacas non se reduce a todo o anterior, o que non é pouco, senón que se estende a outros ámbitos. A finais do século XVIII son frecuentes nas terras do interior galaico os preitos por augas, síntoma da extensión da superficie dedicada a prado, reducidísima ata entón, en parte por medio da decrúa de inculto ou mesmo por reconversión de parcelas, convertendo en prado parcelas de labranza, o que foi posible polo maior rendemento das patacas, que permite unha nova racionalización de cultivos. Tomou corpo entón o que ía ser un dos trazos máis característicos da paisaxe agraria galega contemporánea: a importancia dos prados de secaño e regadío, cada vez máis abundantes desde fins do século XVIII. Desta forma, e por dobre vía, as patacas contribúen a soster, mellorar e aumentar os efectivos gandeiros nas súas especies de vacún e porcino.\nA xeneralización da pataca serviu para perfeccionar o policultivo de subsistencia, mellorou de forma perceptible, polo menos mentres non se chegou a unha nova saturación demográfica, a situación do campesiñado, pero non se chegou a unha transformación ampla de estruturas agrarias ou, máis concretamente, á formación de empresas de carácter capitalista, como requiría a evolución económica do século XIX. Pola contra, ao paliar ou mitigar as crises, o novo cultivo reforzou indirectamente e durante bastante tempo a sociedade tradicional cos seus trazos máis definitorios.\nIsto explica que, durante o século XIX, membros da fidalguía perceptora de rendas se afanasen por estender esta produción, ás veces entre os seus propios colonos. No BOP de Lugo de fins da década de 1830, pregóanse amplamente e de forma simultánea as virtudes da nova planta e os piares da sociedade tradicional (en concreto as excelencias do feudalismo inocente, isto é, da hexemonía dos fidalgos desprovistos de poderes xurisdicionais). Non faltaron tampouco, desde logo, os tratadistas que viron na pataca un factor que contribuiría a modernizar a agricultura galega, cuxa distancia con outras de Europa se facía cada vez máis visible.\nEn Galicia, por tanto, o comezo da expansión das patacas é un proceso parecido ao que ten lugar noutras terras de Europa occidental de agricultura pobre (Bretaña, Irlanda). Como cita o historiador Michel Morineau, a «bela americana» é compañeira da miseria, o que quere dicir que a súa expansión se produce en momentos de dificultades para o campesiñado, fenómeno ben documentado en Galicia. En zonas de agricultura moi avanzada, como os Países Baixos, a pataca penetrou nun sistema agrario xa moi desenvolvido e contribuíu a facelo aínda máis rendible e a especializalo.\nNon foi este, con todo, o caso de Galicia, onde, como quedou sinalado, a pataca perfeccionou lentamente un policultivo, e reforzou o autoconsumo, aínda que isto non é razón para desprestixiar os seus efectos sobre a agricultura tradicional: ao contrario, os efectos diferentes que ten un mesmo cultivo segundo o medio humano en que se utilice deben servir para incitar o historiador a fuxir do mecanicismo ou do voluntarismo, para poder desvelar así a racionalidade das actitudes campesiñas, diferentes ante situacións tamén diferentes. En definitiva, o campesiño galego só botou man cautelosamente da pataca na medida en que podía axudarlle a paliar as súas dificultades.\nDebido ás condicións climatolóxicas, ás características dos solos e aos esmerados labores culturais que se dan no territorio delimitado, o produto obtido ten unha calidade culinaria excepcional.\nEste feito, ben coñecido polos almacenistas e consumidores, fai que a produción de pataca galega de calidade sexa moi valorada e teña un prezo nos mercados, tanto rexional como nacional, superior respecto das outras producións.\nNo referente ás condicións climatolóxicas, é de destacar que a abundante pluviometría -1.000-1.500 mm/ano e mesmo máis- e as temperaturas suaves fan que os cultivos de pataca teñan un óptimo desenvolvemento vexetativo sen necesitaren -salvo na época estival en determinadas zonas e de forma puntual- a aplicación de regas, conseguíndose así un crecemento continuo dos tubérculos.\nA existencia dun período seco nos meses de agosto e setembro, con déficit hídrico no solo, fai que os tubérculos producidos perdan auga antes de seren apañados e maduren perfectamente e que se forme unha pel uniforme e resistente, o cal, unido á redución do contido de auga no tubérculo, axuda á súa conservación e aumenta a súa calidade culinaria.\nAsí mesmo, abundan os solos francos e franco-areosos, con valores de pH comprendidos entre 5 e 6,5, sendo estes óptimos para este cultivo. Esta textura permite que a pel do tubérculo sexa fina e uniforme e que os tubérculos saian limpos de terra (sen que sexa necesario lavalos). O pH debilmente ácido impide a presenza da enfermidade denominada «sarna» ou «roña» (os tubérculos afectados pola citada enfermidade presentan a pel áspera, con pústulas, polo que non son aptos para a venda polo seu desagradable aspecto).\nRespecto dos coidados culturais, destácanse as importantes estercaduras que recibe este cultivo, ao redor das 25 a 30 t/ha, sendo estas moi favorables para a gran calidade culinaria final da pataca producida baixo estas condicións específicas.\nGalicia presenta un relevo que ascende gradualmente de oeste a leste, alcanzando máis da metade do territorio unha altitude superior aos 400 metros. Debido ao gran desgaste erosivo sufrido, presenta xeralmente formas arredondadas.\nA variedade do relevo é un factor moi importante para os diversos tipos de explotacións agrarias. En xeral, pódese afirmar que as zonas altas do país son apropiadas para o desenvolvemento de bosques e gandaría extensiva, as zonas intermedias dedícanse á agricultura extensiva con gando non estabulado, mentres que nos vales e zonas baixas dá óptimos resultados o cultivo intensivo hortofrutícola.\nTal é o caso das diferentes comarcas e zonas onde se concentra o cultivo da pataca en Galicia. Estes espazos comprenden maioritariamente terreos situados en zonas chás e de altitude media ou baixa sobre o nivel do mar, cunhas inmellorables condicións para o cultivo de pataca.\nO tempo en Galicia é xeralmente húmido e de temperaturas suaves, o que corresponde a un clima de transición entre o oceánico e o mediterráneo. Así, todo o litoral ten características climáticas do primeiro. Con todo, gran parte do interior caracterízase por un clima oceánico-continental. Finalmente, o sur e sueste goza das características do clima mediterráneo.\nEn Galicia obsérvase unha gradación climática desde a zona occidental á oriental, na cal os valores de amplitude térmica anual e o número de meses con déficit de precipitacións aumentan segundo nos afastamos da costa.\nA circunstancia de que o cultivo da pataca sexa pouco exixente en condicións climáticas fixo que esta teña unha considerable capacidade de adaptación, aínda que resulta sensible ao frío por baixo dos –2 ºC, coas súas mellores condicións de cultivo a partir de temperaturas que superen os 7 ºC e sendo as idóneas entre 13 e 18 ºC. Resulta tamén beneficiosa para o cultivo unha humidade relativa elevada e unha pluviometría con valores por encima dos 1.000 mm.\nOs solos en que a pataca vexeta sen problemas responden ás características de acidez existentes nos solos de Galicia, e en ocasións resulta necesario achegar cal e principios fertilizantes que cubran as extraccións da colleita.\nAsí mesmo, a maioría dos solos utilizados son franco-areosos, idóneos para evitar os apozamentos durante o cultivo, pero aos cales é necesario nas últimas fases do cultivo achegar auga debido a que nos atopamos ao final da época estival e estes solos non poden reter toda a humidade recibida durante o inverno e a primavera.\nPara a obtención dunha pataca de calidade é fundamental que o terreo sexa o idóneo, polo que se recomendan os terreos de textura solta e non pedregosa, cun contido en materia orgánica non excesivamente elevado que permita á planta manter esa certa exixencia en humidade durante o período de cultivo, necesaria para a absorción de elementos fertilizantes que a planta sempre necesita.\nO órgano de control e certificación integrado no Consello Regulador da IXP «Pataca de Galicia» é o encargado de verificar o cumprimento do indicado no seu prego de condicións. Este órgano de certificación dispón dunha estrutura adecuada para verificar o cumprimento dos criterios xerais que deben cumprir as entidades que realizan a certificación de produto segundo a norma ISO/IEC 17065.\nNome: Órgano de Control e Certificación do Consello Regulador da IXP «Pataca de Galicia».\nEnderezo: Finca Devesa s/n 32630-Xinzo de Limia-Ourense.\nTeléfono: 0034 988 46 26 50.\nFax: 0034 988 46 26 50.\nCorreo electrónico: certificacion@patacadegalicia.com\nO Comité de Certificación deste órgano, integrado por representantes de todos os grupos implicados nos principios relacionados coa certificación, é o responsable de asegurar a imparcialidade e independencia dos procesos de certificación. A estrutura do Órgano de Control e Certificación está dirixida por un director técnico e dispón de persoal técnico cualificado.\nEn todos os envases que conteñan o produto amparado deberá aparecer impreso, en tamaño dun terzo da cara principal do envase, o logotipo da denominación que figura a continuación e a lenda «indicación xeográfica protexida Pataca de Galicia» ou «indicación geográfica protegida Patata de Galicia».\nAsí mesmo, cada envase levará unha contraetiqueta expedida polo Consello Regulador, numerada correlativamente e co logotipo da denominación.\nTamén se indicará de forma clara a variedade de pataca que contén cada envase.\nOs produtos elaborados que utilicen como materia prima Pataca de Galicia IXP poderán utilizar a mención «Elaborado con IXP Pataca de Galicia», se cumpren o previsto na comunicación da Comisión «directrices sobre a etiquetaxe dos produtos alimenticios que utilizan como ingredientes denominacións de orixe protexidas (DOP) e indicacións xeográficas protexidas (IXP) (2010/C 341/03)». Para o efectivo control do uso da devandita mención, o Consello Regulador xestionará un rexistro en que se deberán inscribir os operadores que pretendan usar a dita mención.


A CIG consegue que a Consellaría afronte e dea resposta aos problemas xurdidos nas oposicións. - CIG Ensino\n03 Xullo 2022 22:04\nA CIG consegue que a Consellaría afronte e dea resposta aos problemas xurdidos nas oposicións.\nOposicións 2007. Novas sobre particpantes excluídos\n05 Xul 2007\nO xoves 5 de xullo celebrouse unha reunión da Mesa Sectorial na que, con carácter extarodinario e malia non formar parte da orde do día, a Consellaría aceptou a demanda da CIG-Ensino de discutir a situación creada nas oposicións aos corpos docentes pola exclusión dun importante número de participantes no proceso.\nINFORMACIÓN SOBRE A SITUACIÓN NO PROCESO DE OPOSICIÓNS DOCENTES DEBATIDO NA MESA SECTORIAL <?xml:namespace prefix = o ns = "urn:schemas-microsoft-com:office:office" />\nHoxe debateuse na Mesa Sectorial, a instancias da CIG-Ensino, a problemática que se está a producir nas oposicións docentes ao respecto da exclusión das mesmas de moitos opositores/as polas programacións presentadas e por actuacións diferentes e mesmo contraditorias dalgúns tribunais na corrección das probas escritas e na exclusión dos participantes.\nAs demandas da CIG-Ensino na Mesa Sectorial foron as seguintes:\n1. Que se consideren e revisen todas as reclamacións presentadas e que se garanta o acceso á realización das distintas probas para non conculcar o dereito dos participantes, evitando así posíbeis consecuencias no conxunto do proceso do concurso oposición. En todo caso, a CIG-Ensino incidiu na necesidade de respectar a seguridade xurídica do proceso.\n2. Que se dean as directrices oportunas aos tribunais para unificar criterios de avaliación e exclusión.\n3. Que se explicite que ningún dos excluídos ficarán fora das listas de contratación. Neste caso, incidimos en que se aclarara que os que aparecen como “non presentados” na aplicación informática da web da Consellaría non van decaer das listas.\n4. Que os motivos formais, cando non incumpran as normas da convocatoria, non deben dar lugar á exclusión do proceso de oposición.\n5. Que a Consellaría proporcione toda a información precisa aos participantes na oposición.\n6. Que a Consellaría inste aos tribunais a recepcionar todas as reclamacións que se lle presenten.\nXa desde mediados da semana pasada a CIG-Ensino puxo en coñecemento da Consellaría unha serie de actuacións incorrectas por parte dalgúns tribunais, incidindo desde aquel momento na necesidade de que os tribunais actúen dun xeito homoxéneo. Con respecto ás exclusións xa nos tiñamos dirixido á Administración educativa por escrito, instándoa a que non se excluíran os afectados, polo ben dos propios participantes mais sobre todo, polas posíbeis consecuencias dos procesos xudiciais que se podan levar adiante, e evitar que se teña que repetir o proceso.\nComo CIG-Ensino fixemos fincapé na existencia de actuacións diferentes por parte de distintos tribunais, mesmo dentro dunha mesma especialidade, o que é especialmente grave. Dentro da maior gravidade entra, desde o punto de vista da CIG-Ensino, o feito de que algúns tribunais excluíran a participantes por cuestións valorativas sobre o contido das programacións, extralimitándose nalgunhas decisións como excluír a algún opositor da proba teórica por numerar con números romanos as follas, incluír notas ao pé de páxina, escribir a dúas cores, etc.., cando non existían instrucións previas ao respecto por parte do tribunal, ou mesmo que opositores que foron excluídos apareceran nas listaxes de internet como non presentados (o que daba a entender, erroneamente, que poderían ficar fóra das listaxes de interinos se estaban nelas )\nComo CIG-Ensino demandamos que se garanta por parte da Consellaría, respectando a soberanía dos tribunais, que os criterios de avaliación sexan idénticos entre os distintos tribunais, con especial atención aos dunha mesma especialidade. Esiximos directrices claras, explícitas e uniformes e laiámonos de que estas non se tivesen producido antes, para evitar deste xeito a polémica e o malestar actual.\nComo CIG-Ensino non nos parece axeitado que participantes no proceso podan ficar excluídos por cuestións formais, no caso de que estas non contraveñan as normas da convocatoria. Esas eivas formais deberían, en todo caso, dar lugar a un suspenso, mais non a unha exclusión.\nA Consellaría argumentou que existe base xurídica que sostén as actuacións dos tribunais con dúas sentenzas do Tribunal Superior de Xustiza de Galiza, que aceptan a exclusión de dous opositores por non cumprir os requisitos formais da programación.\nA Consellaría, en resposta ás demandas da CIG-Ensino confirmou que ningún dos participantes excluídos ficarán fóra das listaxes de contratación.\nTamén aceptou a Consellaría a nosa demanda de que non pode excluírse a ninguén por cuestións valorativas (por contidos da programación).\nCon respecto ás exclusións por eses motivos, como por cuestión formais, comprometeuse a revisar todos os recursos de alzada que se lle presenten e a dar resposta rápida naqueles casos que se estimen, para así garantir a participación nas probas actualmente en marcha. Neste sentido, desde a CIG-Ensino recomendamos a todos os afectados (teñan xa presentado un recurso de alzado ou o vaian facer de inmediato) que presenten o citado recurso no rexistro xeral da Consellaría de Educación en San Caetano para axilizar a recepción do mesmo e a súa tramitación por parte dos responsábeis da Consellaría (téñase en conta os reiterados problemas cos rexistro de determinadas Delegacións provincias).\nO Secretario Xeral afirmou, así mesmo, que darán instrucións aos tribunais, lembrándolles a obriga a recibir as reclamacións que se lle presenten e a dar, na medida do posíbel, explicacións aos afectados. Ao longo do día de hoxe xa puidemos comprobar como determinados tribunais aceptaban algunhas reclamacións, permitindo que participantes inicialmente excluídos puidesen seguir nas oposicións.\nA Consellaría non se comprometeu, a pesar da insistencia da CIG-Ensino a dar instrucións xerais aos tribunais, baseándose na soberanía dos mesmos. Como CIG-Ensino insistimos en que os tribunais teñen plena autonomía e soberanía para cualificar as distintas probas da oposición mais non para interpretar a convocatoria, aspecto que só compete a Administración convocante.


Manuel Baltar e a delegada da Xunta analizan proxectos de cooperación para Ourense - Diputación Provincial de Ourense\nManuel Baltar e a delegada da Xunta analizan proxectos de cooperación para Ourense\nO presidente da Deputación anunciou que neste novo período que comeza ámbalas dúas administracións manterán reunións de periodicidade mensual "nas que abordaremos as necesidades provinciais para que a Xunta de Galicia siga asumindo como propios os intereses de Ourense".\nOurense, 21 de decembro de 2016.- O presidente da Deputación de Ourense, Manuel Baltar, reuniuse esta mañá no Pazo Provincial coa delegada Xunta en Ourense, Marisol Díaz Mouteira, con que analizou temas de colaboración entre ámbalas dúas institucións referidos á provincia de Ourense. A xuntanza pon en marcha os contactos institucionais nesta nova lexislatura autonómica "do mesmo xeito que na anterior, coa máxima cooperación entre a administración provincial e o goberno de Galicia", afirmou Manuel Baltar.\nBaltar e Díaz Mouteira repasaron os asuntos que as dúas administracións viñeron desenvolvendo coordinadamente no ano que remata, entre os que figuran as obras de acceso ao Complexo Hospitalario Universitario de Ourense, as obras de mellora e acondicionamento en centros escolares da provincia ou a execución do Plan "Ourense, a provincia termal", entre outros dos ámbitos cultural, medioambiental e social. Manuel Baltar anunciou que neste novo período que se inicia "programaremos reunións de periodicidade, aló menos, mensual, nas que se analizarán as necesidades provinciais para que a Xunta de Galicia siga asumindo como propios os intereses de Ourense". Baltar destacou "a receptividade total" por parte da delegada, e remarcou que existe unha "sintonía absoluta"; todo iso, dixo o presidente, "só pode favorecer a materizalización de proxectos interesantes para a provincia de Ourense".


Comunícanos desde a UNESCO a inclusión da nosa web no CD-ROM Guía dos recursos culturais en Internet, adxunto ó Informe Mundial sobre a Cultura de 2000:\nMáis información: http://www.unesco.org/culture/worldreport/html_sp/indexs.htm\nO venres 10 de novembro as 20 h inaugurase a Exposición Arqueoloxía lucense desde o aire no Museo Arqueolóxico e Histórico da Coruña (Castelo de San Antón) con unha conferencia-presentación de Felipe Arias Vilas, director do Museo do Castro de Viladonga. Permanecerá exposta ata o 10 de decembro.\nConvócase Asemblea Xeral Ordinaria desta Asociación, que se celebrará o sábado 18 de novembro de 2000, ás 12 h. en primeira convocatoria e 12'30 h. en segunda e definitiva, na Sala de Actos do Museo do Castro de Viladonga, coa seguinte ORDE DO DÍA:\n1.- Lectura da Acta da Asemblea anterior e aprobación, se procede.\n2.- Informe da Xunta Directiva sobre as actividades realizadas no último ano.\n3.- Estado de contas e proxecto de presuposto para o ano 2001\n4.- Programa de actividades para o ano 2001: propostas e suxerencias.\n5.- Altas e baixas de socios no último ano.\n6.- Comunicados, rogos e preguntas.\nNOTA IMPORTANTE: Como xa é costume, despois da Asemblea terá lugar un xantar de irmandade. Para poder organizarlo axeitadamente, cómpre que as persoas que desexen asistir o comuniquen, polo medio que estimen máis oportuno, antes das 19 h. do martes 14 de novembro (teléfono 982-314-255; fax 982-314-194; e-mail)\nII aniversario de e-Castrexo\nTal día coma hoxe aló polo ano 98 (case o século pasado) animámonos a ampliar a nosa oferta de difusión e divulgación arqueolóxica coa edición da publicación electrónica e-Castrexo. Aproveitamos esta data para incluir unha significativa ampliación dos contidos ofrecidos, coa inclusión dun catálogo das ilustracións que, ó longo destes dous anos, se foron incorporando na revista. Esta catalogación ofrécese só coa idea de facilitar o acceso á información visual que acompaña ós distintos artigos, cunha ordenación vencellada á existencia ou non da mesma.\nHoxe inaugurase a Exposición Arqueoloxía lucense desde o aire no Instituto de Ensino Secundario de Monterroso.\nA Presentará Felipe Arias Vilas, director do Museo do Castro de Viladonga, e permanecerá exposta ata o 31 de outubro.\nII Folión Castrexo\nCelanova, 29 de xullo de 2000\nArqueoloxía lucense desde o aire\nMuseo do Pobo Galego: do 25 de xuño a 31 de xullo\nOutras datas (previstas):\nInstituto de Ensino Secundario de Monterroso: Outubro\nMuseo Arqueolóxico de San Antón (A Coruña): Decembro\nNo Museo do Castro de Viladonga inaugúrase o próximo día 18 de maio as 19 horas a Exposición "Os traballos artesanais no Castro de Viladonga" coa que se celebra o "Día Internacional dos Museos.\nA entrada á Exposición (e ó Museo mentres dure esta) é gratuita, así como a guía de man desta mostra temporal.\nA Asociación de Amigos quere colaborar con esta actividade adaptando a guía de man ó formato de artigo de e-Castrexo.\nEstá aberto o prazo de recepción de traballos orixinais para publicar no número 10 de CROA (de 2000), ata o 30 de setembro de este ano, con temas históricos o de calquer aspecto do patrimonio cultural, referidos preferentemente á Terra Chá, provincia de Lugo e Galicia, por este orden.\nCIVES (directorio temático incluido na web do Ministerio de Administración Pública, no que se mostran enlaces ós distintos organismos que ofrecen servicios públicos de interese para os cidadáns) incorporou a nosa web no apartado de Cultura e Sociedade.\nO feito de que o noso labor sexa considerado de utilidade para os cidadáns, é un dos mellores recoñecementos que podemos recibir desde que nos plantexamos uns obxetivos de actuación nesta Asociación de Amigos.\nO Museo do Castro de Viladonga e a súa Asociación de Amigos presentarán ós medios de comunicación e ó público en xeral, o número 9 (do ano 1999) do Boletín CROA, que constitúe o seu órgano de expresión científica e de difusión cultural.\nO acto terá lugar o próximo venres día 4 de febreiro ás 20 h. na Galería Sargadelos (Praza de Sto. Domingo) de Lugo.


BNG encara a XVII Asemblea Nacional baixo o lema “Gañar unha nova Galiza” para ensanchar a súa base social e acadar a Presidencia da Xunta en 2024 - Novas - BNG - Bloque Nacionalista Galego\nA XVII Asemblea Nacional do BNG terá lugar o día 7 de novembro no Coliseum da cidade da Coruña onde serán aprobadas as liñas políticas para os vindeiros anos\n07 out. 2021 - 14:43\nA deputada do BNG, Olalla Rodil e o secretario de Comunicación, Xavier Campos presentaron o lema e imaxe gráfica da vindeira XVII Asemblea Nacional da formación nacionalista que terá lugar o 7 de novembro no Coliseum da cidade da Coruña.\nBaixo o lema “Gañar unha nova Galiza”, o BNG encara a XVII Asemblea Nacional con dous obxectivos: ensanchar a base social do BNG e conseguir o cambio político e transformador que precisa Galiza cunha Xunta presidida, por primeira vez, por “unha muller nacionalista e feminista como Ana Pontón”, afirmou a deputada, Olalla Rodil.\nHoxe mesmo, explicou Rodil comeza o proceso de debate nas asembleas comarcais e locais. A tese política e organizativa serán debatidas entre os días 4 e 22 de outubro porque no BNG, dixo, “todas as decisións son tomadas de maneira asemblearia, nun proceso democrático e participativo” e son as os nacionalistas os que deciden “o rumbo da organización e a súa dirección política”.\nSerá a militancia, recalcou Rodil, a que decidirá a “liña política da organización” para os próximos anos. Estamos nun momento de “grandes retos” e o BNG pechou a etapa do 2016 e 2021 que valoramos “exitosa” recuperando a voz no Congreso, representación na eurocámara e pasar de seis deputadas e deputados a dezanove, liderando a oposición e converténdonos na alternativa política.\nTras esta etapa que pechamos agora, estivemos moi centradas na renovación do proxecto do BNG, tanto nas equipas, liderados, comunicación e propostas. Agora “abrimos un novo ciclo” con dous grandes obxectivos: “ensanchar a base social do BNG e conseguir o cambio político e transformador que precisa o noso país”, para todo isto, engadiu a nacionalista, é fundamental poñernos a traballar para que no ano 2024 a Xunta de Galiza estea presidida, por primeira vez, por “unha muller nacionalista e feminista como Ana Pontón”, reiterou Rodil.\nGañar X GZ, Gañar unha nova Galiza!\nPola súa parte, o secretario de Comunicación do BNG, Xavier Campos recalcou que o BNG “abre unha nova etapa” coa celebración da Asemblea Nacional e cunha mensaxe que queremos enviar dende o primeiro día “imos saír a gañar” e por iso o noso lema, “Gañar unha nova Galiza” define claramente a ilusión e ambición política que nos vai mover nos vindeiros anos. Con gañar queremos dar resposta a unha expectativa social que vai máis alá dos votantes do BNG porque estamos seguros e seguras de que unha maioría social quere cambio e ten como referencia a “Ana Pontón e ao Bloque nacionalista galego”.\nNesta nova etapa, afirmou “saímos a gañar e a presidir a Xunta de Galiza no ano 2024” a través dun reforzo organizativo e militante do BNG nestes anos. Ademais, dixo, o noso lema tamén leva “unha nova Galiza” porque queremos “gobernar e transformar o país”.\nPara o responsable de comunicación, o lema da XVII Asemblea recolle “a vontade de ambición por gobernar o noso país e polo seu avance”. O lema e o deseño do cartaz, indicou é coherente coa liña estética do BNG nos últimos anos e simboliza un “X GZ” simbolizando o elemento central que nos move, “traballar por Galiza e a lealdade á sociedade galega”.\nBNG acada un acordo unánime para demarcar o Camiño de Inverno


Tiendeo: consulta os catálogos das tendas do teu arredor sen saír da casa – Mallando no Android\nAutor Iago Varela Martínez O día 21 Decembro, 2011 Non hai comentarios\nCada día resulta máis complicado facer a compra, e tampouco é que estén as cousas como para andar tirando os cartos, así que hoxe queremos falarvos dunha aplicación coa que poderemos aforrar uns pesos comparando catálogos e descubrindo ofertas.\nA aplicación en cuestión chámase Tiendeo, e funciona baseándose na nosa xeolocalización (ou incluíndo unha poboación manualmente) para amosarnos os catálogos dos principais supermercados e establecementos que hai ao noso arredor e que poderemos consultar por categorías. Así mesmo, poderemos consultar ofertas e gardar información que atopemos neles para usala máis tarde, algo moi cómodo se temoos pensado facer a compra noutro momento.\nHai moitas tendas incluídas nas bases de datos de catálogos (Carrefour, Lidl, MediaMarkt, Worten, Gadis, Froiz, Zara…) e, ademais de poder ver a súa situación nun mapa tamén poderemos consultar os horarios de apertura e outros datos de contacto.\nA aplicación é gratuíta, e pódese instalar desde o Android Market en calquera dispositivo con versións 2.2 ou superior.\nPara máis información, botádelle un ollo ao seu web.


A avaliación do desempeño de cada taller é unha das medidas da empresa e un importante intento de reforma salarial da empresa. É o único xeito de reducir de forma efectiva os custos e mellorar a competitividade da empresa. O prezo das materias primas aumentou exponencialmente, ...Le máis »\nCo fin de aplicar os requisitos de acción de tres anos para a rectificación especial da seguridade química perigosa e a seguridade contra incendios, e para previr e controlar con precisión varios riscos aos que se enfrontan as "dúas prioridades e unha das principais empresas químicas", o Detachma de rescate de incendios de Mudanjiang. .Le máis »\nNa actualidade, a nova epidemia de pneumonía da coroa ten un enorme impacto na orde económica mundial e nas actividades económicas, cambios profundos na xeopolítica e unha presión crecente sobre a seguridade enerxética. O desenvolvemento da moderna industria química do carbón no meu país ten unha grande importancia estratéxica. Recibir ...Le máis »


Gráfico de xestión e seguimento\nDende un primeiro momento de deseño do proxecto, o Concello da Coruña contou coa achega de numerosas entidades do movemento asociativo a nivel local e de gran representatividade dentro do barrio da Agra do Orzán para a definición das liñas mestras de actuación.\nEste esforzo inicial vai ter a súa materialización e continuación ao longo de todo o ciclo de vida do proxecto. Por este motivo, para a execución do proxecto URBANA-C deseñouse un mecanismo de concertación e participación social de carácter permanente, o Grupo de Acción Urbana para garantir a correcta gobernanza durante a fase de execución.\nDescrición do Grupo de Acción Urbana\nO GAU é o órgano de consulta, participación e coordinación social do proxecto. Entre as súas funcións están todas aquelas que teñan un marcado carácter estratéxico para unha correcta execución do proxecto, tales como:\nAsesoramento aos órganos de goberno do proxecto\nComunicación social das actividades do proxecto no barrio da Agra\nVelar polo cumprimento de principios transversais, e en particular polo cumprimento da igualdade de oportunidades e non discriminación\nNo marco do GAU tamén se crearán dúas comisións técnicas de carácter específico que se encargarán de reflexionar, coordinar, e desenvolver tarefas operativas no marco dos dous ámbitos temáticos seguintes:\nA Comisión de Igualdade de Oportunidades:\nSerá a encargada de velar polo cumprimento dos obxectivos do proxecto en materia de igualdade de oportunidades.\nA Comisión de Información e Publicidade:\nVelará polo cumprimento dos requisitos de información e publicidade establecidos no artigo 69 do regulamento 1083/2006 e a sección I e o anexo XII do regulamento 1828/2006 da comisión do 8 de decembro de 2006.


A Xunta agocha o seu desleixo nos lumes forestais culpando aos concellos - PSdeG-PSOE\nInicio Novas A Xunta agocha o seu desleixo nos lumes forestais culpando aos concellos\n11.09.2015 32641281A Medio Ambiente, Noela García, PARLAMENTO DE GALICIA 0\nA deputada socialista Noela Blanco criticou que a única reacción da Xunta diante da vaga de lumes que asolou Ourense neste verán sexa precisamente responsabilizar aos concellos. Así o dixo no debate dunha pregunta oral na Comisión de Medio Ambiente do Parlamento, na que criticou que a única estratexia do goberno radique en “agochar o seu desleixo”.\nA responsable socialista criticou que o Goberno teña responsabilizado en concreto ao concello de Calvos de Randín do lume que este verán calcinou 150 hectáreas do Parque Natural Baixa Limia – Serra do Xurés, cando “nin sequera durante o lume intentaron coordinarse co concello”.\nAcusou ao goberno galego de “tentar por tódolos medios de eludir responsabilidades”, como fixeron ao traspasarlle aos concellos a contratación das brigadas de prevención e extinción en 2013, cando “deberan estar baixo un mando único e depender da Consellería de Medio Rural”.\nComo resultado desta política do goberno galego, as 30.000 hectáreas do Parque Natural do Xurés tan só contan cunha brigada e as pistas forestais están sen limpar porque segundo a Xunta, se non se encargan os concellos, “quedan sen limpar”. Lembrou que o persoal técnico propuxo o desbroce do Couto Mixto e do parque hai tres anos, unha actuación que “nunca se chegou a realizar porque nunca tivo orzamento.\nAdemais, Blanco lembrou que o Parque estivo durante meses coa maquinaria de loita contraincendios avariada, e o Concello, que solicitara dúas brigadas, só tivo unha delas, xa que a segunda non estivo operativa ata o 31 de agosto, un mes despois do lume.\nA actuación e a responsabilidade do goberno galego con este lume tan só é unha mostra das consecuencias da política de”mirar para outro lado e facer oídos xordos” da Xunta mentres Ourense ve cómo arde o Macizo Central, Cualedro, a Ribeira Sacra, Palmés, Cudeiro, Boborás, Carballiño, Vilamartín ou Pena Trevinca, entre outros, provocando “unha perda ecolóxica, económica e social inasumible”.\nNoela Blanco citou precisamente un informe do propio secretario xeral de Medio Rural e Montes, Tomás Fernández – Couto, que respondeu hoxe na Comisión, e que cando gobernaban o PSdeG e o BNG consideraba “non previsible que os responsables do servizo non foran capaces de reaccionar vendo a previsión meteorolóxica”.\nA deputada socialista reclamou o cambio urxente do modelo de prevención de lumes, adaptando unha política forestal sostible, que incida sobre a necesaria reordenación dos montes, que teña como obxectivo o aproveitamento sostible dos mesmos, na que prime a prevención fronte á extinción e na que haxa suficientes efectivos dedicados á investigación, ademais dun plan específico de prevención e extinción para zonas de especial protección.\nArtigo anterior\tDesleixo absoluto da Xunta na crise da auga de Ferrol Artigo seguinte\tO Goberno galego "faise trampas ao solitario" no problema do sector lácteo


Resumo do faladoiro “Orde e limpeza 5S”, dirixida polo Enxeñeiro Industrial Jesús Fernández Alonso. – IEM\nResumo do faladoiro “Orde e limpeza 5S”, dirixida polo Enxeñeiro Industrial Jesús Fernández Alonso.\nData 13 Febreiro 2012\nAchegamos a ficha cun resumo da conferencia “Orde e limpeza “5S”, dirixida polo Enxeñeiro Industrial Jesús Fernández Alonso, o pasado xoves 9 de febreiro, na Aula de Cultura Ponte de Rosas. Este foi o segundo faladoiro que Jesús Fernández dirixiu no IEM, co obxecto de divulgar as ferramentas de xestión empresarial do método LEAN MANUFACTURING. A charla contou coa participación de Miguel Ángel Alejos Castro, Vicepresidente da Asociación de Empresarios do Val Miñor.\nOrde e Limpeza “5S” é unha das ferramentas mais básicas e fundamentais do LEAN MANUFACTURING. Consta de 5 etapas que en xaponés empezan pola letra “S”. Iniciouse en TOYOTA nos anos 60 co obxectivo de lograr lugares de traballo mellor organizados, mais ordenados e limpos para obter unha maior produtividade e un mellor entorno laboral. As 5S teñen unha ampla difusión e son numerosas as organizacións de diversa índole que o implantaron. É aplicable a empresas industriais, de servizos, hospitais, centros de ensino, asociacións, …\nJesús Fernández Alonso, natural e veciño de Gondomar, é Enxeñeiro Industrial e realizou a especialidade en organización industrial. É tamén Técnico Superior en Riscos Laborais, especialidade de Seguridade no traballo, Hixiene Industrial, Ergonomía e Psicosocioloxía Aplicada. Realizou tamén cursos de Loxística e é especialista en Lean Manufacturing, tema sobre o que hai uns meses pronunciou unha conferencia\nRealizou traballos para diversas empresas da área de Vigo e do Miñor e dende 2005 e responsable de produción e calidade de Figueiró Forjados (Nigrán). Ten publicado artigos na revista do Colexio de Enxeñeiros.\nEtiqueta:Lean Manufacturing, Orde e limpeza\nTERTULIA con Ofelia Rey Castelao " Galicia, país sen santas: Monxas e beatas na Idade Moderna"